ΓΡΑΠΤΗ ΕΡΩΤΗΣΗ E-2798/98

υποβολή: Leonie van Bladel (UPE) προς το Συμβούλιο

(18 Σεπτεμβρίου 1998)

Θέμα: Παρατηρητές στα σύνορα Αλβανίας/Κοσσυφοπεδίου

Στο Κοσσυφοπέδιο, οι πολιτικοί αρχηγοί των Αλβανών δεν κατορθώνουν, παρά τις διαπραγματεύσεις και τις πιέσεις της διεθνούς κοινότητας, να σχηματίσουν κοινή πλατφόρμα για διαπραγματεύσεις με τις αρχές. Οι αρχηγοί του αποκαλουμένου "Απελευθερωτικού Στρατού του Κοσσυφοπεδίου" (ΑΣΚ) προβαίνουν σε αντιφατικές υποδείξεις όσον αφορά τη συμμετοχή σε ενδεχόμενες διαπραγματεύσεις. Ορισμένοι ισχυρίζονται ότι είναι πρόθυμοι να συμμετάσχουν στις διαπραγματεύσεις υπό ορισμένους όρους, ενώ άλλοι υποστηρίζουν ότι θα συνεχίσουν τον αγώνα μέχρι αυτό που αποκαλούν "την τελική απελευθέρωση του Κοσσυφοπεδίου", ή έως ότου εγκαθιδρυθεί η "μεγάλη Αλβανία".

Από την άλλη πλευρά, εξακολουθεί, σε καθημερινή σχεδόν βάση, η μεταφορά όπλων και δυνάμεων του ΑΣΚ από την Αλβανία στο Κοσσυφοπέδιο, είτε άμεσα ή μέσω της ΠΓΔΜ. Όσο η μεταφορά αυτή συνεχίζεται ένα (κατά πάσα πιθανότητα μεγάλο) τμήμα του ΑΣΚ δεν θα είναι πρόθυμο να υποστηρίξει ενδεχόμενες διαπραγματεύσεις, και ακόμη λιγότερο να δεχθεί το αποτέλεσμά τους. Επιπλέον, όσο ο ΑΣΚ δεν υποστηρίζει ανοικτά τις διαπραγματεύσεις, και οι πολιτικοί επίσης θα διστάζουν.

Είναι διατεθειμένο το Συμβούλιο να προωθήσει την τοποθέτηση των διεθνών παρατηρητών στα σύνορα μεταξύ της Γιουγκοσλαβίας αφενός και της ΠΓΔΜ αφετέρου, προκειμένου να τεθεί τέρμα στο περαιτέρω λαθρεμπόριο όπλων, και να καταστεί ταυτόχρονα σαφές στον ΑΣΚ ότι η ΕΕ απορρίπτει ριζικά οποιαδήποτε επιδίωξη στρατιωτικής επίλυσης της διαμάχης στο Κοσσυφοπέδιο;

Απάντηση

(7 Δεκεμβρίου 1998)

Το Συμβούλιο εξακολουθεί να προβληματίζεται σοβαρά για τη συνεχιζόμενη βία και την αιματοχυσία στο Κοσσυφοπέδιο, ιδίως μεταξύ των αμάχων. Το Συμβούλιο είχε ήδη επανειλημμένα την ευκαιρία να ζητήσει την άμεση κατάπαυση όλων των εχθροπραξιών και την επανέναρξη μίας πολιτικής διαδικασίας, ως μόνης λύσης των πολιτικών προβλημάτων του Κοσσυφοπεδίου. Το Συμβούλιο έχει απόλυτη επίγνωση ότι το Βελιγράδι φέρει την κύρια ευθύνη για την απαρχή της κρίσης και, κατά συνέπεια, για τη δημιουργία των αναγκαίων συνθηκών για το διάλογο. Ταυτόχρονα, το Συμβούλιο επιμένει ότι η αλβανική κοινότητα του Κοσσυφοπεδίου και οι ένοπλες ομάδες πρέπει να αναλάβουν δέσμευση για διάλογο και, ως εκ τούτου, να απέχουν από πράξεις βίας και τρομοκρατίας. Στις 13 Ιουλίου 1998, το Συμβούλιο ζήτησε να παύσει αμέσως η παροχή εξωτερικής βοήθειας και στήριξης προς τις αλβανικές ένοπλες ομάδες του Κοσσυφοπεδίου. Επιπλέον, οι Υπουργοί δήλωσαν ότι "Το Συμβούλιο αναγνώρισε επίσης ότι και οι ένοπλες ομάδες Αλβανών του Κοσσυφοπεδίου ευθύνονται για την αποχή από κάθε βία και ένοπλη δραστηριότητα, επανέλαβε δε ότι πράξεις βίας και τρομοκρατίας είναι απαράδεκτες και δεν θα επιλύσουν το πρόβλημα του Κοσσυφοπεδίου".

Όσον αφορά τη στάθμευση διεθνών παρατηρητών, το Συμβούλιο δίνει προτεραιότητα σε μία αυξανόμενη παρουσία σε ολόκληρο το Κοσσυφοπέδιο, ιδίως όσον αφορά ανθρωπιστικά προβλήματα. Η Αποστολή Επιτήρησης της Ευρωπαϊκής Κοινότητας (ECMM) - η οποία δεν δραστηριοποιείται μόνο στην Ομοσπονδιακή Δημοκρατία της Γιουγκοσλαβίας/Κοσσυφοπέδιο, αλλά και στην Αλβανία, στην ΠΓΔΜ και στη Βοσνία - αποτελεί ένα από τα σημαντικότερα στοιχεία της Αποστολής Διπλωματικών Παρατηρητών στο Κοσσυφοπέδιο (KDOM), η οποία δημιουργήθηκε από την ΕΕ, τις Ηνωμένες Πολιτείες και τη Ρωσία. Στόχος της αποστολής αυτής δεν είναι μόνο να λαμβάνει αμερόληπτη πληροφόρηση σχετικά με τις επιτόπου εξελίξεις, αλλά και να καταβάλει προσπάθεια, μέσω της παρουσίας της και μόνο, ώστε να ασκεί κατευναστική επιρροή στους εμπολέμους. Το Συμβούλιο θα ήθελε να υπενθυμίσει ότι με την παρουσία του ΟΑΣΕ στην Αλβανία παρακολουθούνται τακτικά τα σύνορα μεταξύ της Ομοσπονδιακής Δημοκρατίας της Γιουγκοσλαβίας και της Αλβανίας και ότι έχουν σταθμεύσει οι UNPREDEP στα σύνορα μεταξύ ΟΔΓ και ΠΓΔΜ. Το Συμβούλιο είναι απόλυτα πεπεισμένο ότι οιαδήποτε επικάλυψη προσπαθειών θα είναι αντιπαραγωγική στα πλαίσια αυτής της προσπάθειας.

Το Συμβούλιο επιθυμεί επίσης να επιστήσει την προσοχή στην απόφαση του Συμβουλίου της 22ας Σεπτεμβρίου 1998 που εγκρίθηκε δυνάμει του άρθρου Ι.4 παράγραφος 4 της Συνθήκης για την Ευρωπαϊκή Ένωση, με την οποία ζητείται από τη Δυτικοευρωπαϊκή Ένωση να ολοκληρώσει μελέτη σχετικά με το κατά πόσο είναι εφικτές πιθανές εναλλακτικές δυνατότητες διεθνών επιχειρήσεων αστυνόμευσης στην Αλβανία, ώστε να παρασχεθεί βοήθεια στις αλβανικές αρχές προκειμένου να αποκαταστήσουν το νόμο και την τάξη σε αυτήν τη χώρα. Αυτό θα περιελάμβανε ενίσχυση των δυνατοτήτων της αλβανικής αστυνομίας να αντιμετωπίσει τη λαθραία εισαγωγή όπλων.

Τέλος, το Συμβούλιο στηρίζει απόλυτα την εφαρμογή του Ψηφίσματος 1160 του Συμβουλίου Ασφαλείας των Ηνωμένων Εθνών, περιλαμβανομένων των διατάξεών του με τις οποίες ζητείται η λήψη μέτρων ώστε να σταματήσει η παροχή εξωτερικής βοήθειας προς τον ΑΣΚ στο Κοσσυφοπέδιο, περιλαμβανομένης της παροχής όπλων και εκπαίδευσης.